Med en negativ egenkapital ved årsskiftet på mere end 22 millioner kroner har ledelsen i fodboldklubben AaB længe vidst, at man var nødt til at få tilført kapital Og med tirsdagens forlig med Spillerforeningen i feriepengesagen og et lån fra en investorgruppe er vejen nu banet for en aktieudvidelse. - Det har været et vigtigt element for investorgruppen, at feriepengesagen blev lukket, og derfor er vi rigtigt glade for, at det er endt i et forlig, og at vi kan kigge fremad, siger direktør Stephan Schors. Han og bestyrelsen begynder nu arbejdet med aktieemissionen. - Hvordan kursen og timingen bliver, har vi ikke aftalt endnu, og det er heller ikke fastlagt endnu, hvor mange penge vi går efter ved kapitaludvidelsen. Men vi vil gerne i gang så hurtigt som muligt, siger han. Der bliver fortegningsret for eksisterende aktionærer, og det ligger allerede nu fast, at investorgruppens samlede låneramme på 30 millioner kroner konverteres til aktier. Men derudover er der mulighed for, at alle andre kan investere i den aalborgensiske fodboldforretning, og i den sammenhæng kan den nuværende sportslige succes bestemt hjælpe fusionen på vej. - Det er klart, at når spillerne har gjort det så godt, som de har gjort, så er der en positiv stemning, som også har haft betydning i de forhandlinger, vi har ført. - Vi er en fodboldforretning, og selvfølgelig skal vi forsøge at udnytte den positive stemning, der er nu. - Men vi er stadig i en alvorlig situation, hvor vi står med en negativ egenkapital, og derfor ville vi alligevel skulle have kapitaludvidelsen så hurtigt på plads, som det lader sig gøre, siger Stephan Schors. AaB ligger á point med FC Midtjylland i kampen om DM-guldet og spiller pokalfinale mod FC København i næste uge.

Opsummering:
Den kommende aktieudvidelse i AaB kan få medvind af et eventuelt mesterskab eller en pokaltitel.